KOMMISSIONENS FORORDNING (EF) Nr. 829/95 af 12. april 1995 om undtagelse fra forordning (EF) nr. 1223/94 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II, og om undtagelse fra forordning (EØF) nr. 3665/87 om fælles gennemførelsesbestemmelser for eksportrestitutioner for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved akten vedrørende Østrigs, Finlands og Sveriges tiltrædelse, særlig artikel 13, stk. 1 og 4, tredje afsnit, og artikel 23, og

ud fra følgende betragtninger:

Gyldighedsperioden for forudfastsættelsesattester er fastsat i artikel 4 i Kommissionens forordning (EF) nr. 1223/94 af 30. maj 1994 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II (2);

situationen på markedet for hård hvede kræver tilpasning af gyldighedsperioden for forudfastsættelsesattester for hård hvede, der udføres i form af varer uden for traktatens bilag II, for at undgå ansøgninger om forudfastsættelse i spekulativt øjemed;

det skal fastsættes, at forudfinansiering af eksportrestitutionen for hård hvede, der udføres i form af varer uden for traktatens bilag II i henhold til Kommissionens forordning (EØF) nr. 3665/87 (3) om fælles gennemførelsesbestemmelser for eksportrestitutioner for landbrugsprodukter, i betragtning af den nuværende situation for hård hvede ikke må føre til en forlængelse af gyldighedsperioden for forudfastsættelsesattester for hård hvede, der udføres i form af varer uden for traktatens bilag II;

det skal fastsættes, at forudfinansiering i betragtning af den nuværende situation for hård hvede ikke må føre til, at gyldigheden for den sats, der gælder på dagen for antagelsen af betalingsangivelsen for udførsel af hård hvede i form af varer uden for traktatens bilag II, forlænges;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Uanset artikel 4, stk. 2, litra c), i forordning (EF) nr. 1223/94 begrænses gyldighedsperioden for forudfastsættelsesattester for hård hvede, der udføres i form af varer uden for traktatens bilag II, til den 31. maj 1995 i forbindelse med forudfastsættelsesattester, der udstedes mellem nærværende forordnings ikrafttrædelsesdato og den 31. maj 1995.

2. Artikel 27, stk. 5, sidste afsnit, i forordning (EØF) nr. 3665/87 anvendes ikke på de i stk. 1 omhandlede attester.

3. Udførselsangivelsen skal under alle omstændigheder senest antages senest den 31. maj 1995.

Artikel 2

Uanset artikel 27, stk. 5, i forordning (EØF) nr. 3665/87 kan en betalingsangivelse i de tilfælde, hvor der ikke forelægges en forudfastsættelsesattest, kun antages, såfremt udførselsangivelsen antages senest den 31. maj 1995.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. april 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 181 af 1. 7. 1992, s. 2.

(2) EFT nr. L 136 af 31. 5. 1994, s. 33.

(3) EFT nr. L 351 af 14. 12. 1987, s. 1.